Perk op petrolprys nog bekyk | Netwerk24
Deur Khulekani Magubane, Fin24 26 Februarie 2019 17:36
Die ondersoek oor die lewensvatbaarheid van 'n perk op die petrolprys is nog nie afgehandel nie, sê Tseliso Maqubela, adjunkdirekteur-generaal vir petroleumprodukte en -regulasies.
Ekonome waarsku 'n plafon op die petrolprys implliseer 'n subsidie wat die staat nie kan bekostig nie.
Maqubela het by navraag buite 'n vergadering van die parlementêre komitee oor energie gesê dat daar nog 'n maand is om insette vir die navorsingsproses te kry.
Volgens hom sal voorleggings nog tot einde Maart ontvang word.
Die regering het laat in 2018 begin om die haalbaarheid van 'n perk op die petrolprys te ondersoek toe die prys van petrol en diesel weer 'n hoogtepunt bereik het.
Sommige ekonome is egter krities daaroor weens die invloed wat dit op die staat se finansies gaan hê. – Fin24